Diari Oficial de la Generalitat Valenciana


Sumari del DOGV 9989, del 21-11-2024 (2024/12676)

RESOLUCIÓ de 18 de novembre de 2024, per la qual es convoquen per a l'exercici 2024 les ajudes regulades en el Reial decret 961/2024, de 24 de setembre, pel qual s'establixen les bases reguladores per a la concessió de subvencions directes destinades a compensar els perjuís econòmics produïts per la malaltia hemorràgica epizoòtica.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9989

Data del DOGV
:   21-11-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/12478

CVE
:   XJEA-E-1522-49432

Data del document
:   18-11-2024

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Resolució

Anàlisi jurídica

 Descriptors 

:   * ajuda pública
    * ramat
    * malaltia animal

La malaltia hemorràgica epizoòtica (d’ara en avant, MHE) és una malaltia vírica infecciosa no contagiosa que afecta remugants domèstics i salvatges, transmesa a través de la picada de mosquits de l’espècie Culicoides, per la qual cosa les infeccions són fortament estacionals. En el bestiar boví sol causar una clínica moderada i autolimitant, però en alguns casos pot originar quadros més greus i pot arribar a provocar seqüeles i, en menor mesura, la mort dels animals. Els símptomes més comuns en els casos en els quals es presenta clínica en el bestiar boví són febra, lesions en mucosa bucal, coixeres per inflamació del rodet coronari, inflamació de la llengua, diarrea hemorràgica i avortaments. Ovelles, cabres i camèlids són susceptibles a la infecció, però generalment no desenrotllen malaltia clínica i el seu paper com a hostes és encara incert. En fauna silvestre afecta en particular els cérvols, en els quals també s’han detectat grans diferències en la clínica i mortalitat entre diferents zones. Els signes clínics observats amb més freqüència en els cèrvids a Espanya han sigut la pèrdua de l’instint de fugida, incoordinació, coixeres, dificultat respiratòria, dificultat per a la ingestió d’aliments, edema o eritema en diferents zones del cap i sialorrea.

El virus d’MHE pertany a la família Reoviridae, gènere Orbivirus, i té moltes característiques morfològiques i estructurals en comú amb els altres membres del gènere, especialment amb el virus de la llengua blava.

Des de l’entrada del virus de l’MHE a Espanya, en novembre de 2022 en el sud peninsular, la malaltia s’ha propagat ràpidament cap a la resta de la península, i actualment es considera com a zona afectada tot el territori del país excepte les Illes Balears i Canàries.

El control de la propagació de l’MHE des de la detecció dels primers focus a Europa s’ha vist dificultat enormement a causa del seu caràcter vectorial, l’absència d’immunitat prèvia en els animals i la falta de vacunes autoritzades a la Unió Europea, de manera que el compliment de les recomanacions de bones pràctiques de maneig davant de l’MHE en bestiar boví no ha sigut suficient per a frenar la seua propagació entre les explotacions bovines. Estes recomanacions inclouen el manteniment del ramat en bon estat sanitari general, la supervisió diària dels animals, la realització d’actuacions de lluita vectorial i el tractament veterinari i l’atenció precoç als animals afectats clínicament assegurant-los disponibilitat diària d’aigua i alimentació.

A la Comunitat Valenciana va ser declarada per primera vegada el 25 d’agost de 2023 en la comarca d’Ayora. Actualment es troben afectades huit comarques amb diagnòstic de la malaltia en animals domèstics o salvatges, i pot vore’s afectat la totalitat del territori de la Comunitat en un futur. Han sigut nombroses les explotacions bovines situades en estes comarques les que han comunicat la presència d’animals amb símptomes de la malaltia i mort d’algun d’estos. Això ha provocat importants pèrdues econòmiques a causa dels costos dels tractaments veterinaris dels animals malalts, les pèrdues de producció, l’augment de la mortalitat i els gastos en tractaments desinsectants per a la lluita davant del vector transmissor del virus, la qual cosa posa en risc la seua viabilitat econòmica, i és necessària, per tant, l’actuació de l’Administració per a pal·liar les conseqüències de la malaltia.

Cal assenyalar que l’MHE és una malaltia de declaració obligatòria d’acord amb el que establix el Reglament d’execució (UE) 2020/2002, de la Comissió, de 7 de desembre de 2020, pel qual s’establixen normes de desplegament del Reglament (UE) 2016/429, del Parlament Europeu i del Consell, relatives a la notificació a la Unió i a l’enviament d’informes a la Unió sobre malalties de la llista, al sistema informàtic d’informació, així com als formats i els procediments de presentació i enviament d’informes relacionats amb els programes de vigilància i erradicació de la Unió i amb la sol·licitud de reconeixement de l’estatus de lliure de malaltia, i amb el Reial decret 779/2023, de 20 de juny, pel qual s’establix la llista de les malalties dels animals de declaració obligatòria i es regula la seua notificació.

També es troba classificada, d’acord amb el Reglament d’execució (UE) 2018/1882, de la Comissió, de 3 de desembre de 2018, relatiu a l’aplicació de determinades normes de prevenció i control a categories de malalties enumerades en la llista i pel qual s’establix una llista d’espècies i grups d’espècies que suposen un risc considerable per a la propagació d’estes malalties de la llista, com a malaltia de categoria D+E, per la qual cosa ha de ser objecte de vigilància i d’adopció de mesures en relació amb els moviments d’animals susceptibles amb destinació a altres estats membres; i, a més, és una malaltia llistada per a la qual hi ha condicions de moviments en el Codi sanitari per als animals terrestres de l’Organització Mundial per a la Sanitat Animal (OMSA), cosa per la qual la seua detecció a Espanya ha tingut importants repercussions en el tancament d’alguns mercats per part de països tercers.

En l’àmbit de la Comunitat Valenciana, en l’annex II punt 1.8. Malaltia hemorràgica epizoòtica de la Resolució de 12 de gener de 2024, del director general de la Producció Agrícola i Ramadera, per la qual s’aprova el Pla anual zoosanitari per a 2024 de la Comunitat Valenciana i altres actuacions complementàries, ja es dictaven les normes següents per a la prevenció de la difusió d’esta malaltia:

a) Com a malaltia de declaració obligatòria, es tindrà en compte el que disposa la normativa específica que puga indicar-se des dels servicis veterinaris oficials, i dels mostrejos necessaris per al moviment nacional, intracomunitaris o amb tercers països.

b) Les explotacions ramaderes de boví hauran de tindre i aplicar un pla de desinsectació en les seues instal·lacions. L’aplicació del desinsectant utilitzat tindrà en compte les indicacions del fabricant, i es mantindrà durant tot el període d’activitat de mosquits (com a referència s’utilitzarà els períodes d’activitat de vectors del pla nacional de lluita contra la malaltia de la llengua blava), amb registre dels tractaments en el llibre d’explotació.

Per consegüent, concorren raons d’interés públic rellevants, ja que es tracta d’una situació excepcional en la qual cal fer costat a este sector. La ramaderia continua tenint la consideració de sector estratègic en el nostre país en diversos àmbits com són l’econòmic, el social i el mediambiental, especialment en zones rurals, a on contribuïx a fixar la població, crear llocs d’ocupació i mantindre el paisatge. Es fa necessari actuar amb la màxima eficàcia i celeritat per a reduir el perjuí econòmic en les explotacions a causa de la situació sanitària actual, amb la finalitat de contribuir al manteniment de la seua activitat productiva, i evitar així abandons i les seues conseqüències negatives per a les comarques a on se situen.

En esta línia, el Ministeri d’Agricultura, Pesca i Alimentació, sobre la base de l’article 22.2.c de la Llei 38/2003, de 17 de novembre, ha instrumentat estes subvencions directes per a compensar alguns dels gastos sobrevinguts i les pèrdues imprevistes en les explotacions de bestiar boví afectades per l’MHE mitjançant la publicació del Reial decret 961/2024, de 24 de setembre, pel qual s’establixen les bases reguladores per a la concessió de subvencions directes destinades a compensar els perjuís econòmics produïts per la malaltia hemorràgica epizoòtica. Atés el caràcter singular que es deriva de les circumstàncies excepcionals en què ha de realitzar-se l’activitat subvencionada i atés que concorren raons d’interés públic que determinen la improcedència de la seua convocatòria pública, s’atorgaran a l’empara del que preveu l’article 22.2.c de la Llei 38/2003, de 17 de novembre, en relació amb el que establixen els apartats 2 i 3 de l’article 28 d’esta llei, i l’article 67 del seu reglament aprovat pel Reial decret 887/2006, de 21 de juliol.

Quant al finançament, el Reial decret 961/2024, de 24 de setembre, establix que seran les comunitats autònomes les que convocaran les subvencions mitjançant un acte administratiu que incoe el procediment en el seu territori, així com tramitaran, resoldran, pagaran i controlaran l’ús dels fons. Per tant, les subvencions previstes en la present convocatòria es finançaran amb càrrec a la línia S0286 ajudes generals ramaderia – magrama del capítol IV del subprograma 714d00. El cofinançament d’estes ajudes correspon a l’Administració general de l’Estat, sense perjuí de la previsió que les comunitats autònomes les cofinancen a parts iguals. La distribució territorial dels crèdits consignats a este efecte en els pressupostos generals de l’Estat, a càrrec del Ministeri d’Agricultura, Pesca i Alimentació, es farà d’acord amb el que preveu l’article 86 de la Llei 47/2003, de 26 de novembre, general pressupostària. A l’efecte del còmput de l’aportació de les comunitats autònomes, es tindran en compte les quantitats ja concedides per estes per a pal·liar els efectes econòmics de l’MHE en les explotacions ramaderes afectades.

Les subvencions previstes en la present convocatòria s’ajusten al que disposa l’article 26 del Reglament (UE) 2022/2472, de la Comissió, de 14 de desembre de 2022, pel qual es declaren determinades categories d’ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de funcionament de la Unió Europea, per complir-se tots els seus requisits: es tracta d’una malaltia de declaració obligatòria, les ajudes es paguen directament al productor, no existix dol, culpa o negligència en els operadors i es concedixen dins del termini de tres anys des de la producció del dany.

D’acord amb el que establix el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, i el Decret 81/2024, de 12 de juliol, del Consell, pel qual establix l’estructura orgànica bàsica de la Presidència i de les conselleries de la Generalitat, la Direcció General de Producció Agrícola i Ramadera és competent en matèria producció i sanitat animal. En virtut de l’apartat 4.b de l’article 160 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, les persones titulars de les conselleries seran les competents, en els seus respectius àmbits, per a la convocatòria de les subvencions.

Per tant, a fi de procedir al tràmit de convocatòria d’estes ajudes i establir el procés de sol·licitud i tramitació,

RESOLC

*Primer. Objectiu de la convocatòria*

1. La present convocatòria té per objecte establir els requisits i el procediment per a la concessió de subvencions directes destinades a compensar els perjuís econòmics produïts en les explotacions ramaderes bovines a conseqüència de la malaltia hemorràgica epizoòtica des del 25 de juny de 2023 fins a la data de publicació d’esta convocatòria, mitjançant la indemnització pels animals morts i subvenció de part dels gastos generats pels tractaments veterinaris i desinsectació d’animals i instal·lacions a conseqüència de la malaltia.

*Segon. Règim de concessió, línia pressupostària i import*

1. Estes subvencions es regiran, a més del que disposa la present convocatòria, pel que estipula el Reial decret 961/2024, de 24 setembre, pel qual s’establixen les bases reguladores per a la concessió de subvencions directes destinades a compensar els perjuís econòmics produïts per la malaltia hemorràgica epizoòtica.

2. Es regiran, a més de pel que preveu la Llei 38/2003, de 17 de novembre, general de subvencions, i el seu reglament de desplegament aprovat mitjançant el Reial decret 887/2006, de 21 de juliol, excepte en el que afecte els principis de publicitat i concurrència, pel que preveu la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i pel que preveu la Llei 39/2015, d’1 d’octubre, del procediment administratiu comú de les administracions públiques.

3. Així mateix, estaran subjectes al que disposa el Reglament (UE) 2022/2472, de la Comissió, de 14 de desembre de 2022, pel qual es declaren determinades categories d’ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de funcionament de la Unió Europea.

4. Les subvencions previstes en la present convocatòria es finançaran amb càrrec a la línia pressupostària següent:

Aplicació pressupostària: X00471347TW68884

Subprograma: 714D00, Agricultura i ramaderia

Capítol: 4

Línia: S0286 Ajudes generals ramaderia – MAGRAMA.

Import global màxim: 198.002,00 euros

L’Estat, a través del Ministeri d’Agricultura, Pesca i Alimentació, podrà subvencionar fins al 50%, en funció de les disponibilitats pressupostàries, del gasto previst o realitzat per les comunitats autònomes. Es considerarà gasto realitzat el corresponent a les ajudes autonòmiques concedides per a pal·liar els efectes econòmics de la malaltia hemorràgica epizoòtica en les explotacions ramaderes afectades.

*Tercer. Persones beneficiàries. Requisits*

1. Podran ser beneficiàries de les ajudes previstes en la present convocatòria les persones físiques o jurídiques, o ens sense personalitat jurídica, les persones titulars d’explotacions de bestiar boví inscrites en el Registre general d’explotacions ramaderes (REGA) qualsevol que siga la seua classificació conforme al Reial decret 1053/2022, de 27 de desembre, pel qual s’establixen normes bàsiques d’ordenació de les granges bovines, a excepció de les explotacions de tipus centres de concentració i les explotacions o centres de quarantena.

2. Només podran percebre ajudes les explotacions que estiguen radicades en les comarques a on s’hagen reportat casos de malaltia hemorràgica epizoòtica d’acord amb el Reial decret 779/2023, de 10 d’octubre.

Una vegada convocada l’ajuda, per a gastos i costos relacionats amb mortalitats i tractaments veterinaris relacionats amb la malaltia hemorràgica epizoòtica, podran acollir-se a esta els gastos en què hagen incorregut les explotacions des dels dos mesos previs a la notificació del primer focus de malaltia hemorràgica epizoòtica a la Comunitat Valenciana i el dia de la publicació de la convocatòria, és a dir, entre el 25 de juny de 2023 i la data de publicació de la present convocatòria.

3. Per a percebre les ajudes que conté esta convocatòria, la persona sol·licitant haurà de:

a) Les explotacions beneficiàries hauran d’estar en estat d’alta en el registre, i mantindre animals localitzats en la data de la publicació d’esta convocatòria.

b) No haver sigut sancionat en ferm en via administrativa en matèria de sanitat, identificació, benestar animal, higiene o seguretat alimentària, en els últims dotze mesos des de la data de presentació de la sol·licitud. No obstant això, si es tracta d’una infracció lleu que s’haja corregit la causa de la sanció en la data de presentació de la sol·licitud i no haja generat benefici per a l’interessat, l’autoritat competent valorarà la possibilitat d’acordar la percepció de l’ajuda.

c) Haver comunicat a l’autoritat competent, o a través del seu veterinari d’explotació o agrupacions de defensa sanitària ramaderes (ADSR), la sospita o presència de la malaltia en la seua explotació, en el supòsit d’indemnització pels costos de tractaments veterinaris d’animals afectats per l’MHE.

d) En el cas d’indemnització pels animals morts a conseqüència de la malaltia, el beneficiari haurà d’haver notificat la mort de l’animal a l’autoritat competent, segons establix la legislació en vigor en matèria d’identificació i registre.

4. Complir la resta dels requisits establits en l’article 2.3 de l’RD 961/2024, de 24 de setembre:

a) Els establits en l’article 13 de la Llei 38/2003, de 17 de novembre.

b) No tindre la consideració d’empresa en crisi.

c) Complir els requisits per a la consideració de PIME d’acord amb l’annex 1 del Reglament (UE) 2022/2472, de la Comissió, de 14 de desembre de 2022.

En el cas d’explotacions en les quals la titularitat siga de les cooperatives agroalimentàries, cooperatives de treball associat a fi d’explotació agropecuària i cooperatives d’explotació comunitària de la terra, de les societats agràries de transformació i de les explotacions en règim de titularitat compartida inscrites segons establix la Llei 35/2011, de 4 d’octubre, sobre titularitat compartida de les explotacions agràries, quan no complisquen el criteri PIME per si mateixes, s’aplicarà el criteri PIME a cada un dels seus integrants que siguen titulars d’explotacions inscrites en el Registre general d’explotacions ramaderes (REGA) que complisquen els requisits de l’apartat 1 d’este article.

En el cas de cooperatives d’explotació comunitària de la terra, es permetrà als socis treballadors per compte d’altri en el sistema de la Seguretat Social complir amb el criteri PIME com a integrants de la cooperativa.

d) No estar subjectes a una orde de recuperació pendent després d’una decisió prèvia de la Comissió que haja declarat una ajuda il·legal i incompatible amb el mercat interior.

*Quart. Actuacions subvencionables i criteris objectius de concessió de les ajudes*

1. Seran subvencionables les actuacions següents:

a) Mortalitats degudes a la malaltia. L’ajuda per la mort dels animals serà en funció de l’edat, segons especifica la taula següent:

|  |  |
| --- | --- |
| *Animals* | *Ajuda (€)* |
| < 24 mesos | 500 |
| 24 a 120 mesos | 1000 |
| >120 mesos | 750 |

b) Costos de tractaments veterinaris: fins a 50 euros per animal tractat.

c) Costos de tractaments desinsectants d’animals i instal·lacions, segons especifica la taula següent:

|  |  |
| --- | --- |
| *Nre. animals* | *Ajuda (€)* |
| de 10 a 50 | Fins a 100 |
| de 51 a 100 | Fins a 150 |
| de 101 a 250 | Fins a 200 |
| >250 | Fins a 300 |

2. Per a l’establiment del nombre d’animals afectats per les mesures previstes en l’apartat 1.c, es prendrà en consideració el cens existent en les explotacions a la data de la notificació del primer focus el 25 d’agost de 2023 que conste en el Sistema Integral de Traçabilitat Animal (SITRAN).

3. L’impost sobre el valor afegit (IVA) no serà subvencionable, excepte quan no siga reembossable.

Quint. Termini i presentació de sol·licituds

1. El termini de presentació de les sol·licituds serà de deu dies hàbils a comptar de l’endemà de la publicació de l’extracte de la convocatòria en el *Diari Oficial de la Generalitat Valenciana*.

2. Les sol·licituds i la documentació que les acompanya es presentaran preferentment en els registres dels òrgans administratius als quals es dirigisquen, i es podran presentar també en qualsevol dels registres previstos en la legislació reguladora del procediment administratiu comú, per mitjà del model normalitzat corresponent disponible mitjançant la seu electrònica de la Generalitat, en l’adreça d’internet sede.gva.es/proc97589.

Les persones obligades a relacionar-se amb la Generalitat a través de mitjans electrònics, en els termes de l’article 14 de la Llei 39/2015, d’1 d’octubre, del procediment administratiu comú, així com les persones sol·licitants que no estiguen obligades a fer-ho, però opten per esta via, presentaran les sol·licituds telemàticament a través de la seu electrònica de la Generalitat en l’adreça d’internet sede.gva.es/proc97589.

Per a accedir de manera telemàtica al procediment, la persona sol·licitant haurà de disposar de firma electrònica avançada, bé amb el certificat qualificat de representant d’entitat (si és persona jurídica) o bé amb el certificat reconegut per a ciutadans (si és persona física), els dos emesos per l’Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de firma electrònica admés per la seu electrònica de la Generalitat (sede.gva.es/va/sede\_certificados).

Quan es vullga tramitar un procediment en representació d’altres persones físiques o jurídiques, es podrà atorgar esta representació per mitjà del Registre de representants de l’ACCV

(<https://www.accv.es/vl/servicios/ciudadanos-y-autonomos/registro-de-representantes/>). L’accés a este registre per part de les persones representades es pot fer amb un certificat qualificat de ciutadà (si és persona física) o de representant d’entitat (si és persona jurídica).

En cas de presentació telemàtica, les sol·licituds s’han de firmar amb el certificat digital de la persona física o jurídica que presenta la sol·licitud o, si és el cas, amb el certificat digital del seu representant. Així mateix, els documents que s’adjunten la firma dels quals siga obligatòria, els firmarà electrònicament qui siga competent per a fer-ho.

Si algun dels subjectes als quals fa referència l’article 14.2 de la Llei 39/2015, d’1 d’octubre, presenta la sol·licitud presencialment, se li requerirà que l’esmene per mitjà de la presentació electrònica, en els termes que preveu l’article 68.4 de la mencionada Llei 39/2015, d’1 d’octubre. A este efecte, es considera data de presentació de la sol·licitud la data en què s’haja fet l’esmena.

Quan les persones interessades necessiten donar d’alta o modificar un compte bancari per a percebre les ajudes convocades, esta actuació es podrà dur a terme de manera telemàtica a través de la seu electrònica de la Generalitat (sede.gva.es/va/proc22648), si bé estan obligats a fer-ho els subjectes que preveu l’article 6 de l’Orde 2/2022, de la Conselleria d’Hisenda i Model Econòmic, per la qual es regulen les actuacions o els tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.

3. Si la sol·licitud no reunix els requisits establits, l’òrgan competent requerirà a l’interessat perquè l’esmene en el termini màxim i improrrogable de deu dies, d’acord amb el que assenyala l’article 23.5 de la Llei 38/2003, de 17 de novembre, i l’article 68 de la Llei 39/2015, d’1 d’octubre, i li indicarà que, si no ho fa, se li tindrà per desistit de la seua sol·licitud, amb la resolució prèvia que haurà de ser dictada en els termes previstos en l’article 21 d’esta.

Les esmenes o les aportacions documentals posteriors a la presentació de la sol·licitud es faran telemàticament en la seu electrònica de la Generalitat mitjançant l’adreça d’internet sede.gva.es/proc97589.

4. La sol·licitud contindrà, com a mínim, les dades següents:

a) Identificació de la persona titular de l’explotació, inclòs el seu NIF i número REGA de l’explotació.

b) Compromís dels integrants de les agrupacions sense personalitat jurídica de no dissoldre’s fins que no haja transcorregut el termini de prescripció que preveuen els articles 39 i 65 de la Llei 38/2003, de 17 de novembre, i l’article 172.3 de la Llei 1/2015, de 6 de febrer.

c) Declaració responsable dels beneficiaris sobre altres subvencions rebudes per als mateixos costos subvencionables, a fi de comprovar que no se superen els límits establits.

d) Declaració responsable que l’empresa no està en crisi en el moment de la sol·licitud segons la definició prevista en la Comunicació de la Comissió - Directrius sobre ajudes estatals de salvament i de reestructuració d’empreses no financeres en crisi (DO C 249 de 31.7.2014, p. 1), ni s’ha beneficiat d’una ajuda il·legal anterior declarada incompatible per una decisió de la Comissió, siga respecte a una ajuda individual o a un règim d’ajudes, que no haja reembossat o ingressat.

e) Declaració responsable de no trobar-se en cap de les situacions previstes en l’article 13, apartats 2 i 3, de la Llei 38/2003, de 17 de novembre, i comprometre’s a complir amb este requisit durant el temps inherent a l’exercici del dret de cobrament de la subvenció.

f) Les persones sol·licitants subjectes al que preveu l’article 13.3 bis de la Llei 38/2003, de 17 de novembre, acreditació del seu compliment, en els termes que disposa este article.

g) Declaració responsable que els efectes de la malaltia no van ser causats deliberadament o per la negligència del beneficiari.

h) Declaració responsable sobre sancions en ferm en via administrativa en matèria de sanitat, identificació, benestar animal, higiene o seguretat alimentària indicant que:

h.1) no ha sigut sancionat en ferm en via administrativa en els últims dotze mesos previs a la data de presentació de la sol·licitud

h.2) o bé, en cas de sanció en ferm en via administrativa amb motiu d’una infracció lleu, està corregida la causa de la sanció en la data de presentació de la sol·licitud i no ha generat benefici per a l’interessat.

i) Declaració responsable que complix els requisits per a la consideració de PIME d’acord amb l’annex 1 del Reglament (UE) 2022/2472, de la Comissió, de 14 de desembre de 2022.

5. A la sol·licitud s’adjuntarà la documentació següent:

a) Acreditació de la identitat de la persona jurídica sol·licitant, en cas que no s’autoritze la seua consulta per l’òrgan gestor del procediment.

b) Acreditació, quan siga procedent, de la identitat del representant legal, quan esta representació la duga a terme una persona jurídica, en cas que no s’autoritze la consulta a l’òrgan gestor del procediment.

c) Els sol·licitants subjectes al que preveu l’article 13.3 bis de la Llei 38/2003, de 17 de novembre, documentació acreditativa del seu compliment, en els termes que disposa este article.

d) Acreditació d’estar al corrent de les obligacions tributàries, estatals i autonòmiques, i amb la Seguretat Social, en cas que no autoritze o s’opose al fet que ho consulte l’òrgan gestor del procediment.

e) Model de domiciliació bancària, en cas que la persona sol·licitant no estiga obligada a realitzar l’alta o la modificació del compte bancari a través de la tramitació telemàtica corresponent i no opte per efectuar esta tramitació telemàtica. La titularitat del compte haurà de ser inexcusablement del tercer que serà creditor de l’Administració de la Generalitat o dels seus organismes o, si és el cas, del seu representant legal. En tot cas, la titularitat del compte bancari haurà de quedar convenientment acreditada, i es manifestarà a través de certificat de titularitat de compte bancari, segell de l’entitat bancària o qualsevol altre justificant que acredite la titularitat d’esta.

f) En el cas de les entitats sense personalitat jurídica, una declaració responsable en la qual s’indique la raó social, el NIF i la relació de socis/comuners beneficiaris amb el percentatge del compromís per a complir, i de l’import de la subvenció/indemnització que rebrà cada un.

g) Documentació acreditativa dels gastos dels tractaments veterinaris a partir del 25 de juny de 2023 mitjançant una factura de servicis veterinaris amb indicació del número d’identificació de l’explotació ramadera en el Registre general d’explotacions, el nombre d’animals tractats i els rebuts bancaris.

h) Documentació acreditativa dels gastos de desinsectació mitjançant factura i rebuts bancaris.

i) Certificat del veterinari de l’explotació o de l’ADSR de la mort de bovins a partir del 25 de juny de 2023 amb simptomatologia compatible amb l’MHE amb indicació del número d’identificació del boví i acreditació de la notificació de la mort de l’animal a l’autoritat competent, segons establix la legislació en vigor en matèria d’identificació i registre.

L’acreditació de la documentació indicada s’efectuarà sense perjuí del que establix l’article 28.2 de la Llei 39/2015, d’1 d’octubre, del procediment administratiu comú de les administracions públiques.

Quan l’administració actuant consulte o obtinga dades o documents en l’àmbit dels fins de la convocatòria que estiguen en el seu poder o que haja elaborat qualsevol altra administració, el règim aplicable serà el següent:

a) L’òrgan gestor del procediment haurà d’estar autoritzat per la persona interessada per a poder consultar les dades que acrediten estar al corrent dels pagaments amb l’Agència Tributària, estatal i autonòmica, i les dades d’identitat fiscal davant de l’Agència Estatal de l’Administració Tributària. En cas contrari, la persona interessada haurà d’aportar els documents acreditatius corresponents.

b) L’òrgan gestor del procediment té potestat per a consultar les dades d’estar al corrent amb la Tresoreria de la Seguretat Social, les dades del Registre de representants de l’Agència de Tecnologia i Certificació Electrònica de la Comunitat Valenciana (ACCV) i les dades que consten en el Registre d’explotacions ramaderes (REGA) del sol·licitant. No obstant això, si la persona interessada es vol oposar a això, és imprescindible que indique la informació concreta a la consulta de la qual s’oposa i els motius que ho justifiquen. Si s’oposa, queda obligada a aportar els documents acreditatius corresponents.

c) L’òrgan gestor podrà verificar l’exactitud de les dades declarades per la persona interessada, d’acord amb el que establix la disposició addicional octava de la Llei orgànica 3/2018, de 5 de desembre, de protecció de dades personals i garantia dels drets digitals; l’article 4 de la Llei 40/2015, d’1 d’octubre, de règim jurídic del sector públic, i l’article 13 de la Llei 38/2003, de 17 de novembre, general de subvencions.

*Sext. Criteris de distribució*

1. Quan la disponibilitat pressupostària siga insuficient per a atendre la totalitat de les sol·licituds que complisquen els requisits, es procedirà al prorrateig dels fons per a repartir entre els perceptors de l’ajuda.

*Sèptim. Procediment de concessió i notificació*

1. La instrucció del procediment de concessió de subvencions correspon al servici amb competències en matèria de producció animal, que farà d’ofici totes les actuacions que estime necessàries per a la determinació, el coneixement i la comprovació de les dades en virtut de les quals haja de formular-se la proposta de resolució. També s’haurà de remetre a l’òrgan col·legiat un informe d’avaluació de les sol·licituds en què conste que de la informació que està en el seu poder es desprén que les persones beneficiàries complixen tots els requisits per a accedir a l’ajuda.

En la seua instrucció certificarà la realització de les comprovacions oportunes de la personalitat i, si és el cas, la representació amb la qual actua el sol·licitant, així com que la documentació presentada ha sigut declarada suficient d’acord amb les bases de l’ajuda.

2. L’òrgan col·legiat formularà la proposta de resolució de concessió i pagament de les ajudes que, a través de l’òrgan instructor, s’elevarà a la persona titular de la direcció general competent en matèria de ramaderia. Este òrgan col·legiat estarà integrat per tres persones nomenades per la persona titular de la direcció general competent en matèria de ramaderia: la persona que ocupe la direcció del servici que actuarà en qualitat de president/presidenta, un cap de secció que actuarà en qualitat de vicepresident/vicepresidenta, i un funcionari amb categoria professional de veterinari que actuarà com a secretari o secretària. En cas de vacant, absència, malaltia o una altra causa legal, el president/presidenta serà substituït pel vicepresident/vicepresidenta.

3. Tots els membres, així com els seus suplents en cas de vacant, absència, malaltia o una altra causa legal, seran designats per la direcció general competent en matèria de ramaderia, i tindran una composició equilibrada d’hòmens i dones en aplicació del III Pla d’igualtat de dones i hòmens de l’Administració de la Generalitat, de 5 d’agost de 2022.

4. A la vista de la documentació aportada, de l’informe i de la proposta de resolució de l’òrgan col·legiat, la persona titular de la direcció general competent en matèria de ramaderia, per delegació del conseller, resoldrà la concessió i pagament d’estes ajudes d’acord amb la disponibilitat pressupostària i amb els criteris de distribució previstos en l’apartat sext d’esta convocatòria.

5. La resolució de concessió o denegació motivada es publicarà en el *Diari Oficial de la Generalitat Valenciana*  de conformitat amb el que disposa l’article 45 de la Llei 39/2015, d’1 d’octubre, del procediment administratiu comú de les administracions públiques, amb una llista detallada de les persones beneficiàries, les denominacions de les operacions subvencionades i els imports de les ajudes públiques assignades per a tals operacions.

La publicació de la resolució de concessió en el *Diari Oficial de la Generalitat Valenciana*  tindrà els efectes de notificació a les persones interessades; així mateix, es farà la publicació de la resta d’actes a títol informatiu en l’adreça d’internet sede.gva.es/proc97589.

6. El termini per a resoldre i notificar la resolució del procediment és de màxim de quatre mesos comptats a partir de la data de publicació de l’extracte de la convocatòria en el *Diari Oficial de la Generalitat Valenciana*. Transcorregut este termini sense que s’haja notificat cap resolució expressa, els interessats podran entendre desestimada la seua sol·licitud per silenci administratiu, de conformitat amb el que disposa l’article 25.1.a de la Llei 39/2015, d’1 d’octubre, del procediment administratiu comú de les administracions públiques.

7. Contra esta resolució, que posa fi a la via administrativa, podrà interposar-se potestativament un recurs de reposició davant del conseller d’Agricultura, Aigua, Ramaderia i Pesca, en el termini d’un mes, comptat des de l’endemà de la publicació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats a partir de l’endemà de la publicació. Tot això, de conformitat amb el que disposen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, i 46.1 de la Llei 29/1998, de 13 de juliol, reguladora de la jurisdicció contenciosa administrativa.

8. La comprovació de l'existència de la condició o compliment de la finalitat, es durà a terme en els termes establits en el pla de control que a este efecte haurà d'elaborar l'òrgan que gestiona la present ajuda. L'esmentat pla haurà de ser aprovat per l'òrgan concedent amb caràcter previ a la seua execució i en el mateix haurà de constar com a mínim la següent informació:

a) Tipus de control a efectuar sobre la línia: administratius, sobre el terreny, *a posteriori*  i/o de qualitat.

b) Criteris de selecció de la mostra: aleatoris, dirigits o de risc.

c) Percentatge mínim d'ajuda a controlar sobre el total pagat en eixa línia.

*Octau. Justificació*

1. De conformitat amb el que disposa l’article 30.7 de la Llei 38/2003, de 17 de novembre, com que es tracta d’una subvenció que es concedix en atenció a la concurrència d’una determinada situació en el perceptor, no requerirà una altra justificació que l’acreditació de la concurrència de la referida situació, que serà verificada per l’òrgan instructor amb caràcter previ a la resolució de concessió.

*Nové. Compatibilitat i intensitat de les ajudes*

1. Les ajudes regulades en la present convocatòria són compatibles amb altres ajudes per a la mateixa finalitat.

2. L’import de les subvencions concedides en cap cas podrà ser d’una quantia que, aïlladament o en concurrència amb subvencions d’altres entitats públiques o privades, nacionals o internacionals, supere el cost de l’activitat subvencionada.

3. Es podrà sufragar fins al 100 % dels costos subvencionables.

*Dècim. Informació relativa al tractament de dades de caràcter personal*

1. La gestió de les ajudes comporta el tractament de dades de caràcter personal, de manera que s’han de complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

2. D’acord amb el que preveuen els articles 13 i 14 del Reglament (UE) 2016/679 i l’article 11 de la Llei orgànica 3/2018, de 5 de desembre, respecte del tractament de dades de caràcter personal, cal informar sobre:

a) Nom del tractament: ajudes en matèria agrícola, agroalimentària i de desenrotllament rural de la conselleria competent en matèria d’agricultura.

b) Responsable del tractament: conselleria competent en matèria d’agricultura.

c) Finalitat del tractament: gestionar ajudes en matèria agrària, agroalimentària i desenrotllament rural.

d) Exercici de drets: les persones interessades tenen dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o l’oposició al tractament d’estes, i a no ser objecte de decisions individuals automatitzades, de manera presencial o telemàtica, d’acord amb el que es preveu en l’adreça d’internet següent: sede.gva.es/va/proc19970.

e) Reclamacions: sense perjuí de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica, d’acord amb el que preveu l’adreça d’internet sede.gva.es/va/proc22094, sense perjuí de la possibilitat de reclamar davant de l’Agència Espanyola de Protecció de Dades.

f) Es pot obtindre informació més detallada en l’enllaç següent:

<https://gvaoberta.gva.es/va/registre-activitats-de-tractament>.

3. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l’obligació d’informar dels aspectes següents:

a) La comunicació d’estes dades a l’Administració per al tractament en l’àmbit de les competències pròpies i d’acord amb les finalitats del procediment.

b) La possibilitat que l’Administració faça consultes relacionades amb les seues dades per a comprovar-ne, entre altres aspectes, la veracitat. Si esta consulta requerix una autorització per llei per part de les persones les dades de les quals s’han de consultar, la persona sol·licitant o el seu representant legal han d’haver arreplegat esta autorització, que ha d’estar disponible a requeriment de l’Administració en qualsevol moment.

c) La possibilitat i la manera d’exercir els drets d’accés, rectificació, supressió, limitació del tractament o oposició que l’assistixen en relació amb el tractament de les dades personals pròpies.

*Onzé. Transparència, subministrament d’informació i dades obertes*

En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d’abril, de transparència i bon govern de la Comunitat Valenciana, i l’article 18 de la Llei general de subvencions, les persones beneficiàries de la subvenció han de complir les obligacions de transparència següents:

1. Les entitats privades hauran de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

a) Perceben durant el període d’un any ajudes o subvencions públiques en una quantia superior a 100.000 euros.

b) Perceben durant el període d’un any natural alguna ajuda o subvenció de les entitats públiques de la Comunitat Valenciana arreplegades en l’article 3 de la Llei 1/2022, en una quantia superior a 50.000 euros.

c) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

En particular, s’haurà de publicar en els termes que preveuen els principis generals de l’article 5 de la Llei 19/2013 la informació institucional i organitzativa de l’article 6, i l’econòmica i pressupostària de l’article 8 d’esta. La publicació es farà per mitjà de la pàgina web de l’entitat o bé de la plataforma TEP – Transparència Entitats Privades, de GVA Oberta, a la qual es pot accedir en gvaoberta.gva.es/va/tep.

Esta informació s’haurà de publicar a partir de l’any següent a aquell en què s’hagen superat els llindars establits i s’haurà de mantindre publicada durant almenys quatre anys naturals.

2. Sense perjuí de les obligacions previstes en l’apartat anterior, totes les entitats o persones beneficiàries de subvencions hauran de fer la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, inclòs el logotip de la Generalitat Valenciana, en mitjans de difusió com ara cartells, materials impresos, mitjans electrònics o audiovisuals, i en qualsevol altre mitjà de publicitat que es faça de l’activitat subvencionada.

3. Les entitats o les persones beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la Llei 1/2022, de 13 d’abril, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que haja fet el requeriment podrà acordar, amb un advertiment i una audiència previs a la persona interessada, la imposició de multes coercitives en els termes que preveu l’article 5 de la Llei 1/2022, de 13 d’abril.

4. Els nous conjunts de dades que es generen per la formalització i el desenrotllament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

*Dotzé. Eficàcia*

Esta resolució tindrà efecte a partir de l’endemà de la publicació del seu extracte en el *Diari Oficial de la Generalitat Valenciana*.

La present resolució posa fi a la via administrativa i contra esta es pot interposar, potestativament, un recurs de reposició davant del conseller d’Agricultura, Ramaderia i Pesca, en el termini d’un mes, comptat des de l’endemà de la publicació, o bé un recurs contenciós administratiu en la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats a partir de l’endemà de la publicació. Tot això, segons el que disposen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, i l’article 46.1 de la Llei reguladora de la jurisdicció contenciosa administrativa (Llei 29/1998, de 13 de juliol, publicada en el BOE 167, 14.07.1998).

  

València, 18 de novembre de 2024

Miguel Barrachina Ros

Conseller d'Agricultura, Aigua, Ramaderia i Pesca